રાજકોટ કોંગ્રેસમાં જૂથવાદનું જબરુ આંતરિક ધમાસાણ છે. ઇન્દ્રનીલ રાજ્યગુરુ, કુંવરજી બાવળિયા, મહેશ રાજપૂત સહિતના જૂથ વચ્ચે ચાલતી કાપાકાપીમાં મનપામાં કોંગ્રેસના કોર્પોરેટરોમાં પણ ફાટા પડેલા છે. આવી સ્થિતિમાં વિપક્ષી નેતાપદની પસંદગી ગોટાળે ચડી ગઇ છે. કોઇ એક નામ પર સર્વસંમતી સધાતી નથી. જે રીતે શહેર કોંગ્રેસમાં જૂથવાદ છે. તેવી જ રીતે મહાપાલિકામાં પણ વિપક્ષમાં ‘ઉતર-દક્ષિણ’ જેવી સ્થિતિ છે. વર્તમાન વિપક્ષી નેતા વશરામ સાગઠિયા ઇન્દ્રનીલ જૂથના હોવાની છાપ છે. આવતા અઢી વર્ષની ટર્મમાં વિપક્ષી નેતા, ઉપનેતા અને દંડકની ખુરશી પર પોતે જે નામ સુચવે તેને જ બેસાડવાનો આગ્રહ તેમણે રાખ્યો હતો. સાથે એવી ધમકી પણ આપી હતી કે, શહેર કોંગ્રેસ પ્રમુખપદેથી ઇન્દ્રનીલનું રાજીનામુ જો હાઇકમાન્ડ સ્વીકારી લેશે તો ઇન્દ્રનીલની પડખે રહેલા ૧૭ કોર્પોરેટરો પણ સામુહિક રાજીનામુ ધરી દેશે.